ଜଉ କଣ୍ଢେଇ ଓଡ଼ିଶାର ଏକ ପାରମ୍ପାରିକ ଲାଖ ତିଆରି କଣ୍ଢେଇ । ଏହା ବାଲେଶ୍ୱର ଜିଲ୍ଲାରୁ ଆରମ୍ଭ ହୋଇଥିଲା । ଏହା ଆଗେ ଯାନିଯାତ୍ରାରେ ମିଳୁଥିଲା । ବାପା ମା 'ମାନେ ପିଲାଙ୍କ ପାଇଁ ଏହା କିଣି ପିଲାଙ୍କୁ ଖେଳିବାକୁ ଦେଉଥିଲେ । ଧୀରେ ଧୀରେ ଏହା ଲୋପ ପାଇ ଆସିଲାଣି । ପୋଡ଼ା ମାଟିରେ ତିଆରି କଣ୍ଢେଇ ଉପରେ ଲାଖ ଲେପ ଦେଇ ଏହା ତିଆରି କରାଯାଇଥାଏ । ବିବାହ ବେଳେ ବର-କନିଆଁଙ୍କୁ ଏକ ବର-କନିଆଁ ଯୋଡ଼ି କଣ୍ଢେଇ ଦେବାର ବିଧି ବାଲେଶ୍ୱର ଅଞ୍ଚଳରେ ଥିଲା। ଏହା ନବଦମ୍ପତ୍ତିଙ୍କ ସୁଖଦ ଦାମ୍ପତ୍ୟ ଜୀବନ ନିମନ୍ତେ ଉପହାର ରୂପେ ଦିଆଯାଉଥିଲା । ପରେ ଏହି କଣ୍ଢେଇକୁ ପରିବାରର ସୁଖ ମନାସି ସଜାଇ ରଖାଯାଉଥିଲା । ତିଆରି ପ୍ରଣାଳୀ ପ୍ରଥମେ ମାଟିରେ କଣ୍ଢେଇ ତିଆରି କରାଯାଇ ତାକୁ ପୋଡ଼ାଯାଇଥାଏ । ପୋଡ଼ା କଣ୍ଢେଇ ଉପରେ ବିଭିନ୍ନ ରଙ୍ଗ ଦିଆଯାଇ ତା ' ଉପରେ ଲାଖର ଆବରଣ ଦେଇ ଶୁଖାଇ ଦିଆଯାଇଥାଏ । ଲାଖ ଜଳନିରୋଧୀ ହୋଇଥିବାରୁ କଣ୍ଢେଇ ଗୁଡ଼ିକ ଶୁଖିଗଲା ପରେ ଜଳନିରୋଧୀ ହୋଇଥାନ୍ତି ।